|  |
| --- |
| **UNFED CYFARFOD AR BYMTHEG CADEIRYDDION FFORYMAU MYNEDIAD LLEOL CYMRU** |

COFNODION YR UNFED CYFARFOD AR BYMTHEG A GYNHALIWYD YN HAFOD A HENDRE, MAES SIOE FRENHINOL CYMRU, LLANELWEDD, LLANFAIR-YM-MUALLT, POWYS, 19 CHWEFROR 2015.

Presennol:

Cadeirydd

|  |  |
| --- | --- |
| Jean Rosenfeld | Cynrychiolydd Cenedlaethol Fforymau Mynediad Lleol (LAFs) Cymru a Chadeirydd LAF Sir y Fflint |

Aelodau

|  |  |
| --- | --- |
| Malcolm Wynstanley  Ian Mabberley | LAF Arfon Dwyfor  Cadeirydd LAF Bannau Brycheiniog |
| William Lyndsay | Dirprwy Gadeirydd, LAF Caerffili |
| Robin Simpson | Dirprwy Gadeirydd, LAF Caerdydd |
| John Morgan  Dewi ap Rhobert | Cadeirydd, LAF Ceredigion  Cadeirydd, LAF Ynys Môn |
| Richard Davies | Cadeirydd, LAF Sir Fynwy |
| Anne Underwood | Cadeirydd, LAF Casnewydd |
| David Firth | Aelod, LAF Gogledd Eryri |
| Chris Ledbury | Dirprwy Gadeirydd, LAF Powys |
| Robin Simpson | Dirprwy Gadeirydd, LAF Rhondda Cynon Taf |
| Edwin Gulliford | Cadeirydd, LAF Torfaen |
| Hedd Pugh | Cadeirydd, LAF De Eryri |
| Frank Coleman | Cadeirydd, LAF Bro Morgannwg |
| Tim Stratton | Cadeirydd, LAF Wrecsam |
|  | Dirprwy Gadeirydd, LAF Wrecsam |

|  |  |
| --- | --- |
| Gwahoddedigion a Gwasanaeth Cefnogol |  |
|  |  |
|  |  |
|  |  |
| Jont Bulbeck, | CNC, Arweinydd Tîm Mynediad |
| Carys Drew | CNC, Cynghorydd ar Hamdden a Mynediad (Ysgrifennydd) |
| Cymen | Cyfieithydd |

|  |  |
| --- | --- |
|  | **Adolygiad o arferion gweithio LAFs:** Ystyried yr Adroddiad a thrafod unrhyw gamau pellach. Jean Rosenfeld a thrafodaeth agored.  Arweiniodd Jean Rosenfeld drafodaeth agored gan gyfeirio at y pwyntiau a geir yn y ddau adroddiad cefndir: *‘Submission to the Welsh Government by the ‘Meeting of Chairs of Welsh Local Access Forums’* a *‘Report on the Review of LAF Working Practices’*.  Roedd pwyntiau a drafodwyd yn cynnwys:  **Tymor y LAF** - o’r farn bod y mwyafrif o LAFs yn hapus gyda’r tymor presennol. Nododd y sefyllfa ble fo gan rai LAFs fwlch ar ddiwedd y tymor 3 blynedd cyn i’r LAF newydd gael ei sefydlu, a chyflwynodd enghraifft y dylai’r gwaith o sefydlu’r LAF newydd ddigwydd tra bo’r LAF presennol yn dal i fodoli, er mwyn cyfyngu ar y cyfnod pan nad oes LAF yn ei le, yn achos Sir y Fflint, i ddim ond wythnos o hyd.  Roedd y pwyntiau a godwyd yn cynnwys:   * Anhawster cael digon o aelodau newydd i ymuno, * Yr ymdrech sydd ei angen i ffurfio LAF ac i gael y cydbwysedd cywir * Pwysigrwydd cael cynrychiolaeth deg o gymdeithas yn gyffredinol, yn cynnwys y rhywiau ac ystod oedran * Nodwyd bod gwahaniaethau rhwng y modd y bydd awdurdodau’n penderfynu ar yr aelodaeth wrth ffurfio LAF newydd; boed ar lefel swyddogion neu bwyllgorau’r awdurdod.   Awgrymiadau:   * I dargedu grwpiau buddiant a’u hysbysu am y cyfle i fod yn aelod o’r LAF. * I greu rhestr o fudiadau cenedlaethol y gallai pob LAF gyfeirio ato. * I geisio clustnodi o leiaf 1 cyfle i ddenu sylw’r wasg ac i ddosbarthu cofnodion cyfarfodydd i wahanol bobl, fel Cynghorau Cymuned a grwpiau buddiant. * Nodwyd y gellir gwahodd sylwedyddion i gyfarfodydd ac y gellir cyfethol aelodau newydd, ac mai dyletswydd y Cadeirydd yw goruchwylio hyn. * Ei bod yn bwysig bod yr aelodaeth yn cael ei benderfynu gan aelodau etholedig yr awdurdodau, ac nid dim ond gan un swyddog. Yn Eryri bydd pwyllgor yn gyfrifol am unrhyw benodiad. * Os ydym yn ei chael yn anodd cael cynrychiolaeth tirfeddianwyr - awgrymwyd y dylid cysylltu gydag undebau’r ffermwyr, allai sicrhau bod rhywun yn mynychu a darparu cysylltiadau i gynrychioli buddiannau tirfeddianwyr yn hytrach na’r undebau. Cafwyd enghreifftiau o LAFs sydd â chynrychiolaeth gref iawn o blith tirfeddianwyr.   **Rôl y LAF**  Amlinellodd Jean Rosenfeld y rôl bresennol a nododd bod rhai LAFs wedi bod yn dehongli eu rôl yn gymharol eang, e.e. ystyried y Bil Teithio Llesol. Efallai yr hoffai LAFs ystyried iechyd a lles fel sbardun ar gyfer Hamdden a Mynediad a mabwysiadu agwedd sy’n fwy holistig.  Roedd pwyntiau a godwyd yn cynnwys:   * Nad oes unrhyw un mewn awdurdodau lleol sy’n cymryd trosolwg holistig o’r holl brosiectau sy’n ymwneud â mynediad a bod galw am y rôl yma, a bod cyfle i LAFs gyflawni’r rôl yma * Bod arweiniad Cyngor Cefn Gwlad Cymru’n awgrymu y gallai LAFs bennu eu hagenda eu hunain   Awgrymiadau:   * Y dylai unrhyw fudiad neu unigolyn sy’n derbyn cyllid cyhoeddus ar gyfer prosiectau mynediad ystyried cyngor LAFs * Y dylai pob awdurdod fod â swyddog cydraddoldeb, ac y gellid mynd atynt am gyngor ar aelodaeth ac y gallent ddarparu gwybodaeth i LAFs ar faterion sydd i’w hystyried * Gan gofio’r amser a’r adnoddau cyfyngedig sydd gan LAFs, dylent ganolbwyntio ar yr hyn sy’n sicrhau’r budd mwyaf gan gyfeirio at y cylch gorchwyl a amlinellir mewn deddfwriaethau ar gyfer mynediad hamdden i’r awyr agored * Gall LAFs ddarparu’r llinyn cyswllt angenrheidiol rhwng cyrff iechyd a hamdden * I ganfod ffyrdd o sicrhau bod rôl y LAF yn cael ei gydnabod * Y dylai LAFs feddwl am gwmpas eu cylch gorchwyl a’r amodau lleol a meddwl am y partneriaid y maent am gydweithio â hwy.     **Ysgrifennydd y LAF**  Awgyrmodd Jean Rosenfeld bod y mwyafrif o Ysgrifenyddion yn perfformio’n dda, bod amser yn brin, gan fod y rôl yn ffurfio rhan o gyfrifoldebau swyddog.  Roedd pwyntiau a godwyd yn cynnwys:   * Hyfforddiant ar gyfer ysgrifenyddion; rydym angen staff sydd â digon o gefnogaeth a hyfforddiant i gyflawni rôl yr ysgrifennydd * Bod angen i aelod o staff sy’n ysgrifennydd, a hefyd yn rheolwr / swyddog Hawl Tramwy, daro’r cydbwysedd cywir gan y gellir cael gwrthdaro buddiannau ac y gall hyn roi’r swyddogion hynny mewn sefyllfa anodd * Nad yw’r ddeddfwriaeth yn diffinio pwy ddylai fod yn ysgrifennydd * Gall staff iau weithredu fel sgrifellwr ond mae gan staff hŷn sgiliau a phrofiad ehangach * Anhawster cael uwch-swyddogion, e.e. Prif Weithredwyr, i gysylltu â’r LFA   Awgrymiadau:   * Mae o gymorth mawr i gael person o lefel uwch yn rôl yr ysgrifennydd a’u bod â pherthynas dda gyda’r Cadeirydd * I gynnal cyfarfodydd cyn llunio agenda fel modd o gynorthwyo’r ysgrifennydd ac i ddod ag aelodau eraill o staff i mewn sydd â chyngor technegol * Dylai Cadeirydd y LAF dderbyn cyfrifoldeb am faterion, ac ysgrifennu ar ran y LAF, ble y gellid rhoi’r Ysgrifennydd mewn sefyllfa chwithig, e.e. wrth ystyried rôl ddeuol ysgrifennydd a staff Hawl Tramwy * Taro cydbwysedd rhwng dibynnu ar yr ysgrifennydd a bod yn annibynnol; ddylai LAFs ddim dibynnu ar yr ysgrifennydd yn unig * Dylai’r Cadeirydd gysylltu â’r Prif Weithredwr a threfnu cyfarfod rheolaidd. Wrth ysgrifennu at yr awdurdod, dylid cyfeirio unrhyw lythyrau at y Prif Weithredwr * Gall Swyddogion Mynediad fod yn fuddiol yn rôl yr Ysgrifennydd gan eu bod yn gwybod eu gwaith ac yn meddu ar nifer o gysylltiadau   **Rôl y Cadeirydd**  Roedd pwyntiau a godwyd yn cynnwys:   * Yr angen i ddysgu oddi wrth eraill, gan sylwi bod gan bawb arddull gwahanol, a bod gwahaniaethau rhwng pob LAF * Pwysig i ddatblygu perthnasau fel Cadeirydd y LAF * Y gwahanol heriau sy’n wynebu LAFs mewn ardaloedd gwledig a threfol, ble y rhoddir mwy o flaenoriaeth i fynediad mewn ardaloedd gwledig   Awgrymiadau:   * Y dylai’r cyfarfod Cadeiryddion gynnwys gwahoddiad i Ddirprwy Gadeiryddion fynychu i arsylwi, mae’r cromlin dysg ar gyfer Cadeiryddion newydd yn aruthrol a byddai cael profiad o fynychu cyfarfod Cadeiryddion a chlywed y materion a drafodir o gymorth * Pwysigrwydd sicrhau cynllunio dilyniant cadarn * Bod eitemau yng Nghynhadledd y LAFs yn cynnwys rolau LAFs eraill   **Is-bwyllgorau**  Roedd pwyntiau a godwyd yn cynnwys:   * Y dylai aelodau LAFs ystyried yr angen i gyfrannu rhwng cyfarfodydd, e.e. trwy is-bwyllgorau, gallai hyn fod yn anodd i aelodau iau sydd â mwy o alwadau ar eu hamser   Awgrymiadau:   * Syniad da iawn i gael is-bwyllgorau i dynnu ar faterion o ddiddordeb lleol * I gynnal pwyllgorau sefydlog i ddelio â materion cyffredin neu reolaidd * Ei bod yn syniad da i gael yr aelodau i fod yn rhan o rywbeth arall y tu hwnt i gyfarfodydd arferol y LAF, e.e. delio â materion sy’n benodol i ardal leol neu ymateb i ddatblygiadau penodol, e.e. datblygu coridor yr M4, mynediad caniataol Glastir * Y dylai pob LAF sefydlu is-bwyllgorau fel bo angen, cytunwyd bod y rhain yn ffordd dda o weithio * I gynnal gweithdy er mwyn i LAF cyflawn allu creu storm syniadau am wahanol faterion o bwys, a’i bod yn ddefnyddiol i gynnwys y LAF cyflawn a gweithio mewn ffordd wahanol i’r cyfarfodydd rheolaidd   **Gweithio Rhagweithiol/Adweithiol**  Roedd pwyntiau a godwyd yn cynnwys:   * Ei bod yn beryglus treulio gormod o amser yn ymateb i ymgynghoriadau * Esiamplau o brosiectau ble y bu LAFs yn rhan allweddol o sicrhau datblygiad / cynnydd   Awgrymiadau:   * I ganfod ffyrdd newydd o weithio ac i weithio gyda phobl newydd, e.e. ceisio cynnwys pobl sy’n ymwneud â thwristiaeth yn ein gwaith, gweithio gyda chynghorau cymuned, hysbysu ymwybyddiaeth iechyd, e.e. trwy Feddygon Teulu am fuddiannau hamdden * I greu cysylltiadau gyda LAFs cyfagos i drafod materion trawsffiniol * I wahodd siaradwyr o fudiadau a sefydliadau eraill i gyfarfodydd fel modd rhagweithiol o geisio cynyddu dialog a ffurfio perthnasau * Ei bod yn bwysig ymateb i ymgynghoriadau * Yr angen i archwilio defnydd awdurdodau lleol o wirfoddolwyr * Bod gan LAFs rôl i’w chwarae wrth sbarduno syniadau a chyflwyno ffyrdd newydd o feddwl.   **Cyhoeddusrwydd**  Roedd pwyntiau a godwyd yn cynnwys:   * Nad yw LAFs yn derbyn fawr ddim cyhoeddusrwydd a bod angen i aelodau, a’r awdurdodau sy’n eu penodi, wneud mwy * Yr angen i gael modd o dynnu sylw at esiamplau ac annog pobl i ddarllen gwybodaeth   Awgrymiadau:   * Mae nifer o gyfleoedd ar gyfer sicrhau cyhoeddusrwydd sydd angen eu harchwilio: * Gwefan yr awdurdod lleol - dalen LAF * Adroddiad Blynyddol y LAF - ceir isafswm cyfreithiol, ond awgrymwyd y dylai LAFs ysgrifennu eu hadroddiadau eu hunain (yn hytrach na’r awdurdod) ac y dylai hwn fod mewn fformat rhwydd i’w ddarllen / cyhoeddusrwydd * Ymateb, e.e. yn y wasg, i faterion llosg cyfredol neu ddadleuol er mwyn cynyddu ymwybyddiaeth am fodolaeth a rôl y LAF * Sut i ymgysylltu orau â’r wasg yn lleol   **Hyfforddiant**  Roedd pwyntiau a godwyd yn cynnwys:   * Nodwyd bod y Cynrychiolydd Cenedlaethol blaenorol wedi cynhyrchu hyfforddiant ar gyfer aelodau LAF   **Monitro Llwyddiant / Effaith**  Roedd pwyntiau a godwyd yn cynnwys:   * Os oedd LAFs yn monitro eu heffaith, ac anawsterau cyflawni hyn * Nodwyd yr anhawster yr oedd rhai LAFs yn ei gael wrth geisio derbyn gwybodaeth gan eu hawdurdod   Awgrymiadau:   * Y dylai Adroddiadau Blynyddol y LAFs gynnwys pwyntiau ar yr hyn y mae’r LAFs wedi ei gyflawni a’r cynnydd a wnaethpwyd * Ystyried sut i ddelio â staff / awdurdod sy’n amharod i gydweithredu * Gwahodd adborth gan yr awdurdod, e.e. cael gair tawel gyda’r swyddog hawl tramwy os yw’n credu bod y LAF yn ddefnyddiol ai peidio * Y gallai’r berthynas gyda’r awdurdod fod yn fwy effeithlon, os yw’r awdurdod ond yn cefnogi fel mater o raid * Y LAF ei hun i fyfyrio os ydyn nhw’n bod yn effeithlon, yn ddefnyddiol neu beth arall allai’r LAF ei wneud * Cynnig cyflwyniadau am y LAFs, e.e. i fudiadau eraill, uwch-staff yr awdurdod, a chynghorau cymuned.     **Cefnogaeth CNC**  Roedd pwyntiau a godwyd yn cynnwys:   * Roedd Jean Rosenfeld yn teimlo bod perthynas dda, gyda CNC yn darparu cefnogaeth yn genedlaethol * Nodwyd pa mor anodd oedd hi i un person oedd yn mynychu i gynrychioli CNC, sydd bellach â chylch gorchwyl ehangach, ac o ganlyniad eu bod yn methu delio â phob cwestiwn bob amser, a’r angen i fynd yn ôl i ymgynghori â chydweithwyr priodol * Nodwyd y darparwyd cefnogaeth ychwanegol gan CNC, fel presenoldeb ym mhob cyfarfod, pan ffurfiwyd y LAFs am y tro cyntaf * Nid oedd modd i CNC fynychu pob LAF, ond byddent yn mynychu os gwneir cais iddynt ar gyfer eitemau penodol ble fo angen eu cyfraniad. Os oedd cwestiynau penodol, byddai o gymorth i’r LAF ddarparu’r rhain i gynrychiolydd CNC ymlaen llaw   Awgrymiadau:   * Y byddai nodiadau briffio rheolaidd gan CNC, e.e. trwy e-bost, o gymorth mawr * Nad oedd angen cael presenoldeb CNC ym mhob cyfarfod, ond i roi cyfle i gynrychiolydd CNC gyfrannu os byddant yn mynychu   **Cynghorau Cymuned**  Roedd pwyntiau a godwyd yn cynnwys:   * Yr her o ddatblygu cysylltiadau gyda Chynghorau Cymuned, gydag un enghraifft o gyflwyniad LAF yn cael ei gynnig ond gyda neb / fawr o neb yn derbyn y cynnig   Awgrymiadau:   * Nodwyd y bydd angen adolygu Cynlluniau Gwella Hawliau Tramwy (ROWIPs), roedd hwn yn gyfle da i’r LAF gynyddu ymwybyddiaeth am y LAF a’r ROWIP ac roedd yn gyfle i bobl gyfrannu at y gwaith o ddiwygio’r cynlluniau * Roedd llawer o le ar gyfer ymgysylltu â Chynghorau Cymuned, yn enwedig o ystyried eu pwerau yng nghyd-destun hawl tramwy * O ystyried y cwtogi ar gyllidebau awdurdodau lleol, mae’n bosibl y bydd Cynghorau Cymuned yn chwarae mwy o ran wrth reoli llwybrau tramwy   **Cam Gweithredu 16.1: Pawb:** i gyflwyno unrhyw sylwadau ar Gyflwyniad y Cadeiryddion i Lywodraeth Cymru i Carys Drew, fydd yn eu pasio ymlaen at yr awduron (John Morgan/Jean Rosenfeld)  **Cam Gweithredu 16.2: Pawb:** unrhyw un sydd â diddordeb ffurfio is-grŵp i ystyried enghreifftiau o arfer gorau. Cyflwyno enwau i Carys Drew.  **Cam Gweithredu 16.3: Is-grŵp:** i ystyried enghreifftiau cyfredol o arfer gorau ymysg LAFs (yn seiliedig ar y materion a amlygwyd yn y ddau bapur cefndir: *Submission to the Welsh Government by the ‘Meeting of Chairs of Welsh Local Access Forums’* a *‘Report on the Review of LAF Working Practices’*) a ffurfio cod ymarfer. I gynnwys:   * Denu aelodau newydd: pwyntiau sy’n ymwneud â recriwtio aelodau newydd (rhestr o fudiadau cenedlaethol y dylid eu cynnwys yn yr helfa am aelodau newydd) * Cynnal cydbwysedd rhwng yr aelodaeth * Adroddiadau Blynyddol: gwneud y gorau o’r adroddiad hwn a’r cyfle i dynnu sylw at waith y LAF a chynyddu ein proffil * Cydgasglu gwybodaeth am reoli a mwyafu cyhoeddusrwydd a chynyddu proffil y LAFs. * Edrych ar rôl Cynghorau Cymuned   **Cam Gweithredu 16.4: Pawb**: Dylai pob LAF gyhoeddi adroddiad blynyddol a’i ddosbarthu’n eang. Dylid cynnwys cwestiynau ynghylch faint o ddylanwad neu effaith y mae’r LAF yn teimlo, neu y gall arddangos, y mae’n ei gael. Dylid anfon copi o bob adroddiad blynyddol a gyhoeddir at CNC (trwy e-bost at Carys Drew)  **Cam Gweithredu 16.5: Carys Drew:** I anfon nodyn atgoffa at bob LAF bod gofyn iddynt gyhoeddi adroddiad blynyddol.  **Cam Gweithredu 16.6: Pawb:** Pob LAF i feddwl am gwmpas eu cylch gorchwyl ac amodau lleol, ac i feddwl am y partneriaid yr hoffent weithio â hwy.  **Cam Gweithredu 16.7: Pawb:** Pob LAF i ddefnyddio is-grwpiau, fel bo angen, fel modd rhagweithiol o weithio rhwng y prif gyfarfodydd.  **Cam Gweithredu 16.8: Carys Drew:** I gael gafael ar gopi o fodiwl hyfforddi Cadeiryddion LAF ar gyfer aelodau newydd, ac anfon copi ymlaen i LAF Wrecsam. |
|  | **Diweddariad ar Gynllun Galluogi Hamdden a Mynediad CNC (y cyfeiriwyd ato’n y gorffennol fel Strategaeth)** Jont Bulbeck, CNC  Cyflwynodd Jont Bulbeck drosolwg o’r cynnydd a wnaethpwyd ar Gynllun Galluogi Hamdden a Mynediad yn yr Awyr Agored CNC, fydd yn galluogi CNC i roi ei strategaethau ehangach ar waith.    Cafwyd ymgynghoriad ar y Cynllun Galluogi, gan gynnwys trwy weithdy yng Nghynhadledd y LAFs, a diolchodd Jont i’r LAFs am gyfrannu at hwn.    Roedd ymgysylltu â chymunedau’n bwysig ac roedd ffocws ar drosglwyddo buddiannau mynediad a hamdden.  **Cam Gweithredu 16.9: Pawb:** I ddosbarthu Cynllun Galluogi Hamdden a Mynediad CNC i aelodau’r LAF.  **Trafodaeth:**  Gofynnodd John Morgan os oedd CNC yn hyderus ynghylch yr adnoddau ar gyfer trosglwyddo’r Cynllun Galluogi.  Ymatebodd Jont Bulbeck y byddai’r gwaith trosglwyddo’n cael ei wneud gyda’r adnoddau presennol. Roedd CNC, ar y lefel uchaf, wedi ymrwymo i drosglwyddo’r Cynllun a’r blaenoriaethau strategol cyffredinol. Roedd rhai elfennau’n ddyheadau, ond byddai CNC yn anelu i drosglwyddo ar draws yr holl feysydd gweithredu. |
|  | **Rhaglenni Ariannu CNC a Llywodraeth Cymru**  **Rhaglen Ariannu ROWIP (RFP):** Adroddiad a Chanlyniadau’r ariannu yn 2013/14: Carys Drew, CNC  Cyflwynodd Carys Drew drosgolwg o’r adroddiadau diweddaraf ar y gwaith sy’n cael ei drosglwyddo o dan yr RFP. Roedd yr adroddiadau wedi eu dosbarthu cyn y cyfarfod, ac roedd copïau ar gael yn y cyfarfod. Bydd yr adroddiadau ar y gwaith a drosglwyddwyd yn 2014/15 ar gael maes o law.  Gofynnwyd i CNC ddarparu cyngor i LlC ar y Canllaw ROWIP. Roedd disgwyl i’r ROWIPs gael eu hadolygu ar ôl 10 mlynedd ac, er na fyddai’r awdurdodau’n dechrau o’r dechrau, byddai angen iddynt edrych ar eu hasesiadau ac ailystyried eu camau gweithredu.  Awgrymodd Jean Rosenfeld y dylai awdurdodau orfod edrych ar beth nad oeddent wedi ei wneud y tro cyntaf.  Nododd Jont Bulbeck bod rôl i’r LAFs weithio gyda’r awdurdodau, ond hefyd i fod yn gorff craffu.  **Llwybr Arfordir Cymru:** Diweddariad ar y sefyllfa bresennol: Jont Bulbeck, CNC  Nododd Jont Bulbeck, ers lansio Llwybr Arfordir Cymru (LlAC), bod Llywodraeth Cymru (LlC) wedi darparu ariannu dros y ddwy flynedd diwethaf ac wedi gofyn i CNC ddarparu cyngor ar reoli’r llwybr i’r dyfodol. Mae’r cyngor yma’n amlinellu nodau, amcanion, costau rheoli, marchnata a hyrwyddo a rhan CNC yn hyn. Mae’r cyngor wedi ei gyflwyno i LlC, ac roedd disgwyl penderfyniad ym mis Chwefror. Yn ddibynnol ar y penderfyniad, byddai LlAC yn cael ei reoli’n yr un modd â’r Llwybrau Cenedlaethol, o ran bod â swyddogion enwebedig ar gyfer adrannau o’r llwybr. Roedd materion i’w hystyried yn cynnwys, pa fudiad fyddai’n gyfrifol am swyddogion LlAC. Byddai trefniadau ariannu newydd yn dechrau o fis Ebrill 2015 a byddai’r ariannu’n cael ei ddyrannu ar sail fformiwla ar gyfer y flwyddyn hon.  **Trafodaeth:**  Gofynnodd Jean Rosenfeld a fyddai’r ariannu’n cynnwys llwybrau cyswllt a gwaith atgyweirio mewn ardaloedd a ddifrodwyd gan stormydd.  Ymatebodd Jont Bulbeck bod prif ffocws y cyngor yn ymwneud â chynnal a chadw’r prif lwybr, a bod llwybrau cyswllt yn debyg o fod yn destun ceisiadau ychwanegol ac y bydd rhywfaint o gyfleoedd ar gyfer hyn. Roedd y mater o ddifrod stormydd wedi ei godi mewn trafodaethau gyda LlC, a byddai CNC am allu mynd yn ôl at LlC mewn amgylchiadau eithriadol o’r fath.  Roedd Dewi ap Rhobert wedi derbyn cais i godi’r mater bod angen atgyfnerthu’r deddfau prynu gorfodol ar ran LAF Ynys Môn, ble roedd tirfeddianwyr mawr yn gwrthod caniatáu i drywydd LlAC gael ei leoli ar eu tir ac ardal arall ble roedd problem sylweddol wedi codi gyda’r angen i brynu tir i symud trywydd LlAC yn dilyn tirlithriad.  Ymatebodd Jont Bulbeck y byddai’n disgwyl symud y materion hyn ymlaen fel rhan o’r Rhaglen. Mae’r prosesau cyfreithiol yn eu lle, ond dydyn nhw ddim yn rhai syml. Mae gan awdurdodau lleol bwerau, ond daw’r rhain a’r gost i bwrs y wlad. Roedd posibilrwydd y gallai’r Papur Gwyrdd awgrymu newid i’r broses ddeddfwriaethol.   * **Splash:** Diweddariad ar ariannu ar gyfer hamdden ar y dŵr: Jont Bulbeck, CNC   Roedd Rhaglen Splash yn rhaglen gystadleuol gafodd ei rhedeg gan Asiantaeth yr Amgylchedd Cymru yn y gorffennol, ond roedd wedi bod yn ddi-rym yn 2014/15. Roedd LlC wedi gofyn i CNC adolygu’r Rhaglen, ac roedd CNC yn aros am ymateb gan LlC yn dilyn cyflwyno’r cyngor yma.  **Trafodaeth:**  Gofynnodd Jean Rosenfeld os oes CNC yn ystyried bod Rhaglen Splash yn ddefnyddiol.  Ymatebodd Jont Bulbeck bod y Gwerthusiad wedi dangos bod y rhaglen yn fuddiol ac, wrth symud ymlaen, yr hoffai edrych ar ddatblygu dulliau adrodd ar y canlyniadau a’r deilliannau a gyflawnir.  Trwy godi dwylo, dynodwyd bod gan tua hanner y LAFs aelod sydd â diddordeb ym maes hamdden dŵr.  Codwyd pwyntiau’n ymwneud â threfniadau mynediad gwirfoddol ar ddŵr ac y bu’r rhain yn fethiant. Roedd achosion o wrthdaro o ran mynediad i ddŵr yn cynyddu.  Roedd Jont Bulbeck yn cydnabod bod trefniadau mynediad yn gymysg o ran deilliannau, a bod ymdrechion i ddatblygu mynediad newydd wedi bod yn anodd. |
|  | **Cinio** |
| 4. | **Cyfraniadau gan Bawb**   * Cyfle i rannu uchafbwyntiau o’ch diweddariad ysgrifenedig ar eich LAF   Gofynnwyd i bob Cadeirydd ddarparu diweddariad hanner tudalen o hyd ar ran eu LAF ar faterion amserol neu enghreifftiau o weithio y gallai eraill eu cael yn ddefnyddiol, cafodd y rhain eu coladu a’u dosbarthu cyn y cyfarfod fel atodiad ‘Cyfraniadau gan Bawb’, yn ogystal, codwyd y pwyntiau canlynol:   * Nododd Chris Ledbury bod LAF Powys yn ymateb i apêl a chyngor ar gyfer Pobl sy’n Cerdded Cŵn * Malcolm Wynstanley, roedd ysgrifennydd Arfon Dwyfor yn ymddeol * Dywedodd Dewi ap Rhobert bod LAF Ynys Môn yn edrych ar faterion cynllunio sy’n ymwneud â datblygiadau ynni ar Ynys Môn * Roedd LAF Caerffili’n gweithio ar Glastir ac yn adlewyrchu ar ei botensial i fod yn adnodd defnyddiol * Hedd Pugh, roedd LAF De Eryri’n edrych ar Gerdded Cŵn, trawsgydymffurfio, gwersylla gwyllt a gyrru anghyfreithlon oddi ar y ffordd * Jean Rosenfeld, roedd LAF Sir y Fflint wedi edrych ar broses mapio/ailfapio Deddf Cefn Gwlad a Hawliau Tramwy (CROW), a mynediad i’r dŵr gyda chyflwyniad gan ganŵiwr * Cyfeiriodd David Firth at ddau lwyddiant yr oedd LAF Gogledd Eryri wedi bod ynghlwm â nhw oedd yn ymwneud â hen faterion. Lôn Gwyrfai (a ddechreuwyd 20 mlynedd yn ôl), roedd adran newydd wedi ei hagor oedd yn hynod o lwyddiannus ac roedd arwyddbyst ar Yr Wyddfa, i geisio cael pobl i aros ar y llwybr cywir, ac roedd yn obeithiol y bydd yr arwyddbyst yma’n ddiogel rhag fandaliaid. * Awgrymodd Frank Coleman y gellid defnyddio’r grŵp e-bostio ar gyfer y cyfarfod Cadeiryddion fel modd o rwydweithio. * Paxton Hood-Williams, roedd gan Abertawe bellach LAF gyda chymysgedd a chydbwysedd da. Roedd y LAF yn edrych ar gytundebau s106, yng nghyd-destun datblygiad graddfa fawr. * Nododd Ian Mabberley efallai na fydd staff y Parc Cenedlaethol ar gael i reoli ymwelwyr ar benwythnosau o hyn ymlaen. Y broblem oedd yr awydd cynyddol i hyrwyddo ac annog pobl i ddefnyddio’r awyr agored ac yna peidio â chael y bobl o gwmpas i reoli’r ymwelwyr sy’n cyrraedd. Roedd pryder parhaol ynghylch gyrru anghyfreithlon oddi ar y ffordd.   Ymatebodd Jont Bulbeck bod grŵp trawsbleidiol ar yrru anghyfreithlon oddi ar y ffordd wedi ei greu a’i fod wedi derbyn gwahoddiad i siarad â nhw. Roedd yn anodd cael barn wrthrychol am y broblem mewn ardaloedd penodol. Os oes gan LAFs ddiddordeb, yna dylid casglu tystiolaeth wrthrychol am yr hyn sy’n digwydd, pa mor aml mae achosion yn digwydd, mae ffigyrau ar gael o 2007. Mae LAFs yn symbylwyr pwysig wrth helpu i gasglu darlun o’r broblem. Mae tystiolaeth lafar ar gael bod y broblem ar gynnydd, fel tystiolaeth gan dirfeddianwyr am ddifrod i eiddo. |
| 5. | **Diweddariad gan CNC**  Darllenodd Carys Drew ddiweddariad gan Rachel Parry am y prosiect ‘Promote Routes’.  Tra’n aros am benderfyniad mewnol ynghylch yr hunaniaeth weledol ar gyfer y prosiect, byddai CNC (ynghyd â’r grwpiau llywio a’r gweithgorau) yn datblygu agweddau eraill ar y gwaith:   * Ailedrych ar goladu cyfnod peilot cychwynnol o ddarpar-lwybrau o’r holl rai ar y grŵp llywio a’r gweithgorau * Dyfeisio templed er mwyn ei gwneud hi’n haws i bartneriaid ddarparu gwybodaeth gyson am lwybrau * Drafftio cytundeb partneriaeth ar gyfer safonau cynnal llwybrau * Parhau i archwilio trefniadau posibl ac ariannu ar gyfer gwefan a gwaith hyrwyddo |
| 6. | **Diweddariad LlC**  **Roedd LlC wedi darparu diweddariad ysgrifenedig ar gyfer y cyfarfod:**   * **Ariannu ROWIP** Mae LlC yn gobeithio cael pot ariannu o’r un gwerth â 2014/15 (£1miliwn). Mae’n edrych yn obeithiol, ond nid oedd wedi ei gadarnhau gan y Gweinidog eto.   ***Nodyn ar ôl y cyfarfod:*** *Cadarnhaodd y Gweinidog bod £1miliwn ar gael ar gyfer gweithredu ROWIP yn 2015/16, ac mae CNC wedi anfon llythyrau cynigion at yr awdurdodau dan sylw.*   * **Y Papur Gwyrdd:** Roedd disgwyl i gopi drafft o’r Papur Gwyrdd gael ei rannu gyda’r Gweinidog erbyn diwedd yr wythnos ganlynol. Fodd bynnag, nid oedd amserlen ar gael ar gyfer ymgynghoriad cyhoeddus ond roeddent yn hyderus y cynhelir ymgynghoriad ar y Papur Gwyrdd. |
| 7. | **Nodiadau a Chamau Gweithredu’r cyfarfod diwethaf** |
| 8. | **Crynodeb o’r diwrnod** Jean Rosenfeld, Cynrychiolydd Cenedlaethol y LAF |
| 9. | **Dyddiad y Cyfarfod Nesaf** Carys Drew, CNC  **Cam Gweithredu 16.10: Pawb** i ystyried a chynnig pynciau i’w cynnwys yn agenda Cynhadledd LAF  **Cam Gweithredu 16.11: Jean Rosenfeld:** i wahodd y Gweinidog i fynychu’r Gynhadledd. |